คาดหุ้นสัปดาห์หน้าปรับขึ้น
กสิกรไทยคาดสัปดาห์หน้าหุ้นปรับขึ้น -เงินบาทกรอบ 29.70-30.00 บ. จับตาข้อมูลเศรษฐกิจสหรัฐ
23 ก.ค. 2554

กสิกรไทยคาดสัปดาห์หน้าหุ้นปรับขึ้น -เงินบาทกรอบ 29.70-30.00 บ. จับตาข้อมูลเศรษฐกิจสหรัฐ
บริษัทศูนย์วิจัยกสิกรไทย จำกัด ประเมินการเคลื่อนไหวค่าเงินบาทสัปดาห์หน้า ระหว่างวันที่ 25-29 ก.ค. 2554 ว่า เงินบาทอาจเคลื่อนไหวในกรอบ 29.70-30.00 บาทต่อดอลลาร์ฯ โดยคงต้องจับตาความคืบหน้าในเรื่องการขยับเพดานหนี้ของสหรัฐฯ ก่อนเส้นตายวันที่ 2 ส.ค. ตลอดจนการรายงานข้อมูลเศรษฐกิจสหรัฐฯ ที่สำคัญ ได้แก่ ดัชนีผู้จัดการฝ่ายจัดซื้อ (PMI) เขตชิคาโก
ดัชนีความเชื่อมั่นผู้บริโภคสหรัฐฯ เดือนก.ค. ยอดขายบ้านใหม่ ยอดสั่งซื้อสินค้าคงทน ยอดทำสัญญาซื้อบ้านที่รอปิดการขาย เดือน มิ.ย. ดัชนีราคาบ้าน เดือน พ.ค. รายงานโดยสแตนดาร์ด แอนด์ พัวร์/เคส ชิลเลอร์ ตัวเลขจีดีพี (Advance) ประจำไตรมาส 2/2554 รายงานสรุปภาวะเศรษฐกิจหรือ Beige Book ของเฟด และจำนวนผู้ขอรับสวัสดิการว่างงานรายสัปดาห์
ทั้งนี้บริษัทศูนย์วิจัยกสิกรไทย จำกัด ประเมินการเคลื่อนไหวแนวโน้มดัชนีหุ้นไทยสัปดาห์หน้า ระหว่างวันที่ 25-29 ก.ค. 2554 บริษัทหลักทรัพย์กสิกรไทย จำกัด และบริษัท ศูนย์วิจัยกสิกรไทย จำกัด มองว่า ดัชนีมีโอกาสปรับตัวขึ้นอีก จากเงินทุนไหลเข้า และการคาดการณ์เชิงบวกต่อผลประกอบการ บริษัทจดทะเบียนไตรมาส 2/2554 โดยคงจะต้องติดตามความคืบหน้าประเด็นเพดานหนี้สหรัฐฯ การรายงานตัวเลขเศรษฐกิจสหรัฐฯ อาทิ ยอดสั่งซื้อสินค้าคงทน FED Beige Book และ GDP ไตรมาส 2/2554 (เบื้องต้น) ตลอดจนการรายงานตัวเลขเศรษฐกิจรายเดือนของธปท. ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,096 และ 1,088 ขณะที่แนวต้าน คาดว่า จะอยู่ที่ 1,150 และ 1,172 จุด ตามลำดับ